钦定古今图书集成/方舆汇编/职方典/第1331卷 > 《中阁颂》〈并序〉高绅
## 钦定古今图书集成/方舆汇编/职方典/第1331卷 > 《中阁颂》〈并序〉高绅

“景德四年仲冬，乃命大内太傅、高班内品李怀信，赍斋文，建道场于罗浮中阁禅院七昼夜，仍降内府名香以锡之，为民作福” ，盖天意也。是山按图牒为蓬莱之别岛，实朱明之洞天。蕴秘韬奇，含灵蓄异。璚花琪叶，镇以紫凤之坛；驾欻腾烟，宅以白云之洞。尔乃宝坊清邃，祇树幽深；绀殿晨严，兰膏夕燎。祝辞秘奥，杂梵呗于五天；薝卜芬氲，散香云于三界。有五色珍禽，群翔斋所，灵应缤纷而效祉，阴云霾蔽而复晴，其冥感有如此者。谨为颂曰：

岩岩罗浮，镇于南裔。三山一海，浮空而至。开烟岚
荟翳，松桂蓄异。康时宅灵瑞帝。吾皇抚运，惠绥四时。
名山大川，罔不肃祗。乃建中阁，民祈福禧。法会攸启，
天意聿随。皇皇者华，将命精洁。圆峤香降，博山焚爇。
川祇荐瑞，天龙生悦。五色灵禽，翔飞㵳泬。